ตปท.ปลื้มเมเจอร์ซักปตท.อุ้มก๊าซลั่นเออีซีปลดแอก
บจ.ปลื้มผลโรดโชว์ไทยแลนด์โฟกัส MAJOR ย้ำทุกครั้งที่พบหนุนต่างชาติถือหุ้นเพิ่มส่วน PTT เจอซักหนักเรื่องราคาก๊าซ
3 ก.ย. 2555

บจ.ปลื้มผลโรดโชว์ไทยแลนด์โฟกัส MAJOR ย้ำทุกครั้งที่พบหนุนต่างชาติถือหุ้นเพิ่มส่วน PTT เจอซักหนักเรื่องราคาก๊าซ 
นายวิชา พูลวรลักษณ์ ประธานกรรมการ บริษัท เมเจอร์ ซีนีเพล็กซ์ กรุ้ป (MAJOR) เปิดเผยว่า บริษัทได้พบกับผู้จัดการกองทุนหลายรายในงานไทยแลนด์โฟกัส 2012 ซึ่งส่วนใหญ่ซักถามถึงการเติบโตของกิจการ ซึ่งมีความเกี่ยวเนื่องกับการอุปโภคจึงได้รับความสนใจค่อนข้างมาก 
ที่ผ่านมา การพบกับผู้จัดการลงทุนส่งผลให้ความสนใจในหุ้นของบริษัทมีเพิ่มมากขึ้นเห็นได้จากนักลงทุนถือหุ้นในบริษัทเพิ่มขึ้น ขณะนี้มีสัดส่วนประมาณ 3035%
“บริษัทยังให้ความสำคัญกับการออกไปให้ข้อมูลกับนักลงทุนต่างชาติ ซึ่งในต้นเดือน ต.ค.นี้ จะไปสหรัฐอเมริกากับดอยช์แบงก์ หลังจากนั้นจะไปอังกฤษ ซึ่งนักลงทุนให้ความสนใจในธุรกิจ จะช่วยให้ปริมาณการซื้อขายหนาแน่น และมีสภาพคล่องในระดับที่ดีด้วย” นายวิชา กล่าว 
ด้านนายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) กล่าวว่า บริษัทพบกับผู้จัดการต่างชาติประมาณ 15 กองทุน ซึ่งส่วนใหญ่สนใจถามถึงความพร้อมในการเพิ่มทุนให้กับบริษัท ปตท.สำรวจและผลิตปิโตรเลียม ซึ่งบริษัทก็ได้ยืนยันว่าพร้อม
นอกจากนี้ ยังซักถามเรื่องการอุ้มราคาก๊าซของรัฐบาล ซึ่งบริษัทได้อธิบายว่า ด้วยสถานการเป็นรัฐวิสาหกิจมีภาระและความรับผิดชอบร่วมด้วย แต่สุดท้ายเรื่องเหล่านี้จะถูกปลดล็อกจากการเปิดประชาคมอาเซียน (AEC) ในปี 2558 เพราะคงเป็นไปไม่ได้ที่จะอุ้มราคาก๊าซทั้งภูมิภาค